ประกาศกรมการขนส่งทางบก เรื่อง แบบตัวถัง ลักษณะและมาตรฐานถังบรรทุกวัตถุอันตรายของรถที่ใช้ในการขนส่งสัตว์หรือสิ่งของ

ประกาศกรมการขนส่งทางบก

ประกาศกรมการขนส่งทางบก
เรื่อง
แบบตัวถัง
ลักษณะและมาตรฐานถังบรรทุกวัตถุอันตรายของรถที่ใช้ในการขนส่งสัตว์หรือสิ่งของ[๑]

เพื่อให้การขนส่งวัตถุอันตรายมีความปลอดภัยและเป็นไปตามมาตรฐานสากล
อาศัยอำนาจตามความในข้อ ๑๕ (๒) และข้อ ๑๘ (๒) แห่งกฎกระทรวง ฉบับที่ ๙ (พ.ศ. ๒๕๒๔)
ออกตามความในพระราชบัญญัติการขนส่งทางบก พ.ศ. ๒๕๒๒
กรมการขนส่งทางบกเห็นสมควรประกาศกำหนดแบบตัวถัง
ลักษณะและมาตรฐานถังบรรทุกวัตถุอันตรายของรถที่ใช้ในการขนส่งสัตว์หรือสิ่งของไว้
ดังต่อไปนี้

ข้อ
๑  ในประกาศนี้
ถังบรรทุกวัตถุอันตราย หมายความว่า ถังบรรทุกวัตถุอันตรายที่เป็นแท็งก์ยึดติดถาวรกับตัวรถ
(Fixed tank) ภาชนะบรรจุก๊าซแบบกลุ่ม (Multiple-element gas container ; MEGC) ภาชนะบรรจุก๊าซหลายใบ
ที่ยึดติดกับรถอย่างถาวรและมีท่อร่วมที่ต่อถึงกัน (Batterry-vehicle) หรือแท็งก์ยึดติดไม่ถาวร (Demountable tank) แท็งก์ที่ยกและเคลื่อนย้ายได้ (Portable tank) แท็งก์คอนเทนเนอร์ (Tank-container)
แท็งก์ที่สับเปลี่ยนได้ (Tank swap body) ที่มีขนาดความจุของแท็งก์แต่ละใบ
หรือขนาดความจุของแท็งก์ทุกใบรวมกันตั้งแต่ ๖,๐๐๐ ลิตรขึ้นไป
ตามข้อกำหนดใน TP๒ หรือ Restructured ADR
วัตถุอันตราย หมายความว่า
วัตถุอันตรายตามประเภทหรือชนิดที่กรมการขนส่งทางบกประกาศกำหนด
TP๒ หมายความว่า
ข้อกำหนดด้านการขนส่งสินค้าอันตรายของประเทศไทย เล่มที่ ๒ (Thai Provision Volume ๒ ; TP๒) ว่าด้วยการขนส่งทางถนน
Restructured ADR หมายความว่า ข้อกำหนดในความตกลงยุโรปว่าด้วยการขนส่งสินค้าอันตรายระหว่างประเทศทางถนน
( European Agreement Concerning the International Carriage of Dangerous Goods by Road ) ของคณะกรรมาธิการเศรษฐกิจยุโรปแห่งสหประชาชาติ (United Nations Economic Commission for Europe ; UNECE) ฉบับปรับปรุงตั้งแต่ปี พ.ศ. ๒๕๔๖ (ค.ศ.
๒๐๐๓) เป็นต้นไป
ISO หมายความว่า มาตรฐานขององค์การระหว่างประเทศว่าด้วยการมาตรฐาน (International Organization for Standardization)
IMDG Code หมายความว่า
ข้อกำหนดว่าด้วยการขนส่งสินค้าอันตรายระหว่างประเทศทางทะเล (International Maritime Dangerous Goods Code)
ICAO Technical Instructions
หมายความว่า ข้อแนะนำทางเทคนิคขององค์การการบินพลเรือนระหว่างประเทศ (International Civil Aviation Organization)

ข้อ
๒  แบบตัวถัง
ลักษณะและมาตรฐานถังบรรทุกวัตถุอันตรายและอุปกรณ์ ต้องเป็นไปตามหลักเกณฑ์ของ TP๒ หรือ Restructured ADR หรือมาตรฐาน ISO
และต้องได้รับความเห็นชอบจากกรมการขนส่งทางบก
โดยการขอรับความเห็นชอบต้องยื่นเอกสารข้อมูลรายละเอียดต่อกรมการขนส่งทางบก ดังนี้
(๑)
ถังหรืออุปกรณ์ที่ผลิตภายในประเทศ
(ก)
แบบ รายละเอียดของถังและอุปกรณ์
(ข)
รายการคำนวณความมั่นคงแข็งแรงและความปลอดภัยของถัง
(ค)
หนังสือรับรองและรายงานผลการตรวจสอบและทดสอบถังและอุปกรณ์จากผู้ที่ได้รับความเห็นชอบจากกรมการขนส่งทางบก
กรณีการขอรับความเห็นชอบแบบ
หรือเป็นถังหรืออุปกรณ์ที่เหมือนกัน ให้ยื่นเอกสารตามรายการ (๑) และ (๒) เพียง ๑
ชุด
(๒)
ถังหรืออุปกรณ์ที่ผลิตหรือนำเข้าจากต่างประเทศ
(ก)
แบบ รายละเอียดของถังและอุปกรณ์
(ข)
หนังสือรับรองและรายงานผลการตรวจสอบและทดสอบถังและอุปกรณ์จากหน่วยงาน
ที่ได้รับการแต่งตั้งให้ทำการตรวจสอบและทดสอบตามข้อกำหนดหรือมาตรฐานนั้น ๆ
จากต่างประเทศ แล้วแต่กรณี และเป็นหน่วยงานที่กรมการขนส่งทางบกให้ความเห็นชอบ หรือ
(ค)
หนังสือรับรอง และรายงานผลการตรวจสอบและทดสอบ
จากผู้ที่ได้รับความเห็นชอบจากกรมการขนส่งทางบก
พร้อมด้วยรายการคำนวณความมั่นคงแข็งแรงและความปลอดภัยของถัง
ถังบรรทุกและอุปกรณ์ที่ใช้ในการขนส่งวัตถุอันตรายที่นำเข้าชั่วคราวจากต่างประเทศและเป็นการขนส่งต่อเนื่องหลายรูปแบบ
หากมีแบบตัวถัง ลักษณะและมาตรฐานถังบรรทุกวัตถุอันตรายและอุปกรณ์เป็นไปตาม IMDG Code หรือ ICAO Technical Instructions แล้วแต่กรณี ไม่ต้องขอรับความเห็นชอบจากกรมการขนส่งทางบก

ข้อ
๓  ถังบรรทุกวัตถุอันตรายและอุปกรณ์
จะต้องผ่านการตรวจสอบและทดสอบเมื่อครบวาระการใช้งานตามหลักเกณฑ์ วิธีการ
และเงื่อนไขของ TP๒ หรือ Restructured ADR หรือ ISO หรือตามที่กรมการขนส่งทางบกกำหนด แล้วแต่กรณี

ข้อ
๔  ถังบรรทุกวัตถุอันตรายและอุปกรณ์
ที่มีการนำมาใช้งานในการขนส่งด้วยรถ ตามกฎหมายว่าด้วยการขนส่งทางบกก่อนวันที่ประกาศนี้มีผลใช้บังคับ
ต้องผ่านการตรวจสอบและทดสอบจากผู้ที่ได้รับความเห็นชอบจากกรมการขนส่งทางบก
ตามหลักเกณฑ์ วิธีการที่กรมการขนส่งทางบกกำหนด และต้องเป็นไปตามเงื่อนไข ดังนี้
(๑)
ถังบรรทุกวัตถุอันตรายประเภทที่ ๓ ต้องผ่านการตรวจสอบและทดสอบภายในระยะเวลาไม่เกิน
๓ ปี นับแต่วันที่ประกาศนี้มีผลใช้บังคับ
(๒)
ถังบรรทุกวัตถุอันตรายประเภทอื่นนอกจากที่กำหนดใน (๑)
ต้องผ่านการตรวจสอบและทดสอบภายในระยะเวลาไม่เกิน ๒ ปี
นับแต่วันที่ประกาศนี้มีผลใช้บังคับ

ข้อ
๕ 
ประกาศนี้ให้ใช้บังคับตั้งแต่วันที่ ๑ มกราคม พ.ศ. ๒๕๕๐ เป็นต้นไป

ประกาศ ณ วันที่ ๑๓
กันยายน พ.ศ. ๒๕๔๙
ปิยะพันธ์  จัมปาสุต
อธิบดีกรมการขนส่งทางบก

นันทนา/ผู้จัดทำ
๖ ตุลาคม ๒๕๔๙

โชติกานต์/ปรับปรุง
๒๙ กรกฎาคม ๒๕๕๘

[๑] ราชกิจจานุเบกษา เล่ม ๑๒๓/ตอนพิเศษ ๑๐๑ ง/หน้า ๒๕/๒๙ กันยายน ๒๕๔๙